DA Den Europæiske Unions Tidende CE 78/531

(2004/C 78 E/0553)

SKRIFTLIG FORESPØRGSEL E-3370/03

af Jonas Sjöstedt (GUE/NGL) til Kommissionen

(14. november 2003)

Om: Prodis kommentarer til resultatet af den svenske folkeafstemning om ØMU

I den svenske afvis Aftonbladet kunne man den 21. september 2003 gøre sig bekendt med Romani Prodis kommentarer til resultatet af den svenske folkeafstemning om ØMU. Prodi skal bl.a. have sagt følgende om svenskerne: »Vi sagde nej, fordi vi er bange for det nye. Og fordi vi tror, at vores demokrati er bedre end andres«. I artiklen kunne man endvidere læse, at »valgresultatet er i stedet et udslag af den generelle stemning i et land.« Svenskernes nej afspejler — stadig ifølge Romani Prodi — også vores følelse af egenart og en afstand mellem det svenske og det europæiske folk. »Det afslører desuden manglende viden om Europa.«

Udgør Romani Prodis kommentarer også Kommissionens opfattelse, og kan Kommissionen i bekræftende fald begrunde, hvorfor svenskerne for eksempel er bange for det nye, og uddybe, hvad der menes med den omtalte afstand mellem det svenske og det europæiske folk?

Svar afgivet på Kommissionens vegne af Romano Prodi

(8. januar 2004)

Kommissionens formand understregede på Europa-Parlamentets plenarmøde den 16. januar 2002, at »for millioner af EU-borgere er de eurosedler og -mønter, de har i lommerne, et konkret tegn på det store politiske projekt med opbygningen af et forenet Europa. Som et symbol på den europæiske enhed får euroen en endnu større psykologisk betydning end ophævelsen af paskontrollen ved EU's indre grænser. Euroen bliver således et vigtigt element i folks følelse af at have en fælles europæisk identitet og skæbne, ligesom den allerede er et håndgribeligt bevis på, at den europæiske integrationsproces nu er uigenkaldelig. (…) Vi må drage nytte af denne begivenhed og grundigt forberede alle de stadier, vi skal igennem for at afslutte integrationsprocessen«.

Denne velkendte holdning deles af hele kommissærkollegiet, og der var ingen grund til at ændre holdning i anledning af kampagnen forud for Sveriges folkeafstemning om indførelse af euroen.

Hvad angår citaterne i den svenske avis Aftonbladet, ser de ud til at være inspireret af et interview med Romano Prodi, som blev bragt i den italienske avis »La Repubblica« den 15. september 2003.

I realiteten har Kommissionens formand ikke fremsat de udtalelser, som den svenske avis citerer ham for, men han har helt i tråd med Kommissionens linje udtalt følgende i denne anledning: »Det er ærgerligt, for mange svenskere kan se de fordele, som euroen medfører for udviklingen. Men et flertal af svenskerne er stadig bange for det nye. Det var et politisk valg for dem, der ønsker at understrege deres egenart og deres frygt for at miste det, de betragter som deres kerneidentitet — også selv om det betyder tab af økonomiske fordele. […] Ethvert folk har ret til at give sin mening til kende. Og det er vores pligt at respektere de overbevisninger, som kommer til udtryk ved enhver demokratisk folkeafstemning«. Og længere nede i teksten: »I Nordeuropa er en del af befolkningen stadig i vid udstrækning overbevist om, at en given samfundsmodel bedst forsvares ved, at man fokuserer på sin egen identitet — i langt højere grad et politisk end et økonomisk valg.«